Versenymű magyar népi

hangszerekre és zenekarra

Dubrovay László Kossuth-díjas zeneszerző, még a ’90-es években

meglátogatott minket az Óbudai Népzenei Iskolában, ahol előszeretettel

érdeklődött a tekerő, a duda, a furulya, a cimbalom iránt.

Feltett szándéka volt, hogy ír egy versenyművet nagy, szimfonikus

zenekarra, melyben a szólisták ezek a népi hangszerek lesznek.

Elmagyaráztuk neki az egyes hangszerek hangkészletét, játékmódját,

lehetőségeit. Megköszönte, és elment. Nem telt bele sok

idő, jelentkezett, hogy elkészült a mű, a Matáv Szimfonikusokkal

kell játszanunk, Havasréti Pali tekerőn, Juhász Zoli furulyán és tilinkón,

Szeverényi Ica cimbalmon és Lányi György dudán és dorombon

lesznek a szólisták. Egyeztetett velünk egy időpontot, ahol elmagyarázta

a művet, elmondta, hogy mikor mit kell csináljunk, hogy

mire gondolt az egyes részeknél. Kikérte a véleményünket, és még

javított is a kottán.

Elérkezett a nagy nap, amikor próbáltunk a nagyzenekarral. Teli

izgalommal beléptünk a próbaterembe, akkor Ligeti András dirigálta

a Matávosokat. Nagy szeretettel fogadtak, csodálták a hangszereinket,

voltak, akik akkor láttak először dudát, tekerőt. El kell áruljam,

hogy mivel nem vagyunk kottisták, a kottaolvasás nem ment

nekünk a legjobban, bár azzal tisztában voltunk nagy vonalakban,

hogy mikor mit játszunk. Tanultunk mi zenei írás-olvasást, de ha

nem használja az ember, könnyen kijön a gyakorlatból.

Elindult a próba, Ligeti vezényelt. Már a vezénylés is furcsa volt,

mert nekem nem akkor jött az egy, amikor vezényelte, hanem kicsit

később, ami azt eredményezte, mintha felfelé ütné az egyet.

Az én kottámban egy szünet volt beírva a kezdésnél, fölé egy

szám: 160. Ezt nem tudtam, mit jelent, és csak figyeltem, milyen

szépen játszik a zenekar. Egy idő után éreztem, hogy olyan régóta

nem fújtam bele a dudámba, hogy éppen ideje volna valamit csinálni.

Körbenéztem, mindenki a kottájába mélyedt, míg én, mint szólista,

felálltam a székemről, jelentőségteljesen felfújtam a dudámat, és

teljes határozottsággal belefújtam azt a dallamrészt, ami nekem elő

volt írva a kottában. Ligeti azonnal lekopogta:

– Mit csinál maga?! Még nem most jön!

– De kérem, ide nekem egy 160 van a szünetjel fölé írva, gondoltam

már letelt!

Erre Dubrovay Laci odarohant a partitúrával a kezében és mutogatta,

hogy hol fogok én belépni. Azt mondta:

– Gyurikám, még csak a 120-dik ütemnél tartunk!

– De Lacikám, nem képzeled, hogy én 160 ütemig számolok?!

– Dehogynem, itt mindenki számol!

– A hegedűsök is, a fúvósok is?

– Hát persze!

– Úristen! – mondom. – És mikor muzsikálhatunk?

Na, erre kitört a röhögés az egész zenekarban. Ligeti látta, hogy

itt baj van, ezzel a figurával így nem fog szót érteni.

Dubrovay Laci segített a próbán, majd felhívott a lakására, és

töviről-hegyire elmagyarázta a művet, mikor mit fogok hallani, mire

figyeljek, mikor kell, hogy beszálljak. Hazamentem, gyakoroltam,

mint az őrült, nem szerettem volna még egyszer ilyen kellemetlen

helyzetbe kerülni.

A következő próbán nem győzött dicsérni a karmester, látta, hogy

sokat dolgoztam az anyagon. Jó barátságba is kerültünk és a koncertek

is jól sikerültek. Emlékszem, amikor a Zeneakadémián játszottuk

a darabot, akkora siker volt, hogy már ötödszörre mentünk

ki meghajolni, de még akkor sem akart abbamaradni a taps. Az

mondta Ligeti:

– Mi nem tudunk ismételni, csak ha elölről eljátsszuk a darabot!

Nem csináltok ti valamit, mint szólisták ismétlés gyanánt?

– Dehogynem!

És már indultam is ki a színpadra. Odasúgom a többieknek, hogy

somogyi ugrós és friss lesz, én irányítom dudával, kövessetek le.

Amikor befejeztük, még nagyobb taps volt, de most már a szimfonikus

zenekar is tapsolt, mert el sem tudták képzelni, hogy valaki

kimegy a színpadra és csak úgy kotta nélkül muzsikál, a többiek

pedig megbeszélés nélkül lekísérik.

Ezt a darabot különben a Rádió Szimfonikusokkal szintén játszottuk,

és velük vettük fel lemezre is. Akkor, ha jól emlékszem, Kovács

László dirigált. A Rádió 22-es stúdiójában volt a felvétel, de olyan

szerencsétlen felállásban, hogy a duda kapott egy üvegkalickát –

mert ugye mindenbe beleszólt volna a hangja –, de ezáltal az előttem

ülő zenészektől nem láttam a karmestert. Teljesen távol, nekem háttal

vezényelt. Én pedig a kalickában olyan egyedül éreztem magam,

mintha ott sem lettem volna a zenekarban. A negyedik tétel elején

volt a dudának egy nagy szólója, ami kétszer nyolc ütem után kezdődött,

de nagyon gyors tempója volt. A karmestert nem láttam, a

zenekart nem hallottam, és természetesen folyamatosan rosszkor

szálltam be, ami rögtön azt eredményezte, hogy leállt a felvétel. Már

mindent mondtak nekem, hogy mire figyeljek, de éreztem, ezt a feladatot

nem tudom megoldani, mert nem hallok, nem látok semmit.

Csak úgy meg sohasem fogom eltalálni a beszállási pontot.

Az üvegkalicka mellett voltak az ütősök egy emelvényen, akik jól

belátták a terepet, és a kalickán kívül istenien hallották a zenét is.

Kiszóltam az egyik dobosnak:

– Figyelj, két sörért nem ütnéd be nekem a levegőbe azt a kétszer

nyolc ritmust?

– Nagyon szívesen! – mondta, és indult az újabb próbálkozás.

Ezután már nem kellett megállni, mert pontosan beléptem a

dobos srác segítségével. Röhögtünk is rengeteget, én meg hoztam

legközelebb a két sört. A felvétel végén aztán rohantak hozzám Dubrovay

Laci és a karmester:

– Látod, milyen jól beléptél, csak egy kis rövidzárlat volt az egész!

Persze az egész történetet csak később meséltem el nekik.

Azóta játszottuk már Szalai András cimbalmossal, Németh András

tekerőssel, a Miskolci Filharmonikusokkal, a Budafoki Dohnányi

Zenekarral is, óriási sikerrel.